Johan Adolf av Slesvig-Holsten-Sønderborg-Pløn

Johan Adolf (eller Hans Adolf, født 8. april 1634, død 2. juli 1704) var en av de mange avdelte sønderborgske hertuger. Han var den annen hertug av Slesvig-Holsten-Sønderborg-Pløn fra 1671 til 1704.

Militær karriere 
Johan Adolf ble født på slottet Ahrensbök i Holsten som sønn av hertug Joachim Ernst og Dorothea Augusta av Slesvig-Holsten-Gottorp. 20 år gammel ble han sendt til Wien for å pleie familiens interesser overfor keiseren, dette lyktes han så godt med at han i 1655 fikk tilbud om å tre inn i keiserlig krigstjeneste. I de følgende mange år kjempet han flere kamper for keiseren, blant annet mot tyrkerne. I 1671 overtok han tittelen som hertug av Pløn, men fortsatte sin militære karriere. I de 33 år han regjerte hertugdømmet, tilbrakte han 17 år i andre land. 

Han stod på god fot med kongehuset i København; i 1671 mottok han Elefantordenen, i 1676 ble han utnevnt til dansk generalfeltmarskalk (en tittel han også hadde ervervet i den braunschweigiske hær). Hertugen deltok i militæroperasjoner i Skåne under Den skånske krig, men ble pga. uoverensstemmelser med kongen fratatt sine poster. Allikevel opptrådte han ofte i de følgende år som kongens rådgiver. I 1680 beæret kong Christian V ham med et besøk i Pløn. I 1689 gikk hertugen i nederlandsk tjeneste og ble til sist guvernør i Maastricht. 

Johan Adolf døde den 2. juli 1704 på lystgården Ruhleben, få dager etter at hans sønn Adolf August var død ved et rideuhell. Da Adolf Augusts sønn Leopold August døde som barn i 1706, overgikk hertugdømmet til Johan Adolfs nevø, Joachim Frederik fra den nordborgske linje av den sønderborgske hertugslekt.

Ekteskap og barn  
Johan Adolf var gift i 1673 med Dorothea Sophie av Braunschweig-Wolfenbüttel, datter av hertug Rudolf August von Braunschweig-Wolfenbüttel (1627–1704). De hadde flere barn: 

 Adolf August (1680–1704), gift med Elisabeth Sophie Marie av Slesvig-Holsten-Sønderborg-Nordborg (1683–1767)
 Leopold August (1702–1706), død som barn
 Christian Carl (1689–1704)
 Dorothea Sophie (1692–1765), gift med Hertug Adolf Frederik III av Mecklenburg-Strelitz

Referanser

Eksterne lenker 
 Johann Adolf i Allgemeine Deutsche Biographie, Band 50 (1905), s. 684–686

Riddere av Elefantordenen
Huset Slesvig-Holsten-Sønderborg-Pløn